《昭忠祠》
清代·许廷崙

红墙一角夕阳斜，古木森森栖暮鸦。行人动魄下马拜，断云坠落天之涯。

赤嵌城外涛飞雪，风惨潮悲声悽绝。白水还如曩日心，碧山已变何年血。

在昔生祠祀功臣，功臣不朽千万春。庸庸那得共庙食，老死牖下犹灰尘。

奋袂一呼衽金革，尺寸皆能勒竹帛。身没王事投汨罗，招魂欲唱灵均歌。

崇祠并建妥以侑，雕甍金碧瞻巍峨。能使顽廉懦者立，教忠可以海不波。

呜乎，教忠可以海不波，棱棱正气扶山河。

作者简介：许廷崙，台湾府治人。诸生。清道光年间（1821～1850）人士。